पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। मुख्यमंत्री अशोक गहलोत की उपस्थिति में बुधवार को मुख्यमंत्री कार्यालय में इस वर्ष 25 हजार यात्रियों को निशुल्क तीर्थ यात्रा पर भेजने के लिए देवस्थान विभाग और रेल मंत्रालय के उपक्रम आईआरसीटीसी के बीच समझौता पत्र (एम.ओ.यू.) पर हस्ताक्षर हुए। हर संभाग मुख्यालय से एक हजार यात्रियों को लेकर 18 डिब्बों वाली विशेष ट्रेन रवाना होगी। पहली ट्रेन एक महीने में रवाना हो जाएगी। यात्रियों के लिए चार दिन में विभाग आवेदन उपलब्ध करा देगा। जिन्हें पहली जुलाई को जमा कराना है।
यह विशेष ट्रेन 18 डिब्बों की होगी। जिसमें यात्रियों के लिए पानी, चाय, नाश्ता, लंच और डिनर की व्यवस्था होगी। तीर्थ स्थल पर सड़क मार्ग से जाने की व्यवस्था भी रेल विभाग करेगा। सभी तीर्थ यात्रियों का बीमा भी कराया जाएगा। ट्रेन में तीर्थ यात्रियों के लिए भजन - संगीत की भी व्यवस्था रहेगी। देवस्थान विभाग के प्रमुख सचिव तपेश पंवार ने बताया कि हर संभाग मुख्यालय से यात्रियों को लेकर ट्रेन रवाना होगी। जो वापस वहीं लाकर छोड़ेगी। यह यात्रा का ट्रिप 5 से 8 दिन का है।
हर यात्री पर इतना खर्चा :
रेलवे अधिकारियों ने बताया कि प्रति यात्री के ऊपर एक दिन में 1600 से 1800 रुपए के बीच खर्चा आएगा। जिसे सरकार वहन करेगी।
यहां 11 तीर्थों पर ले जाएंगे :
फिलहाल जगन्नाथपुरी, रामेश्वरम, वैष्णोदेवी, तिरुपति, गया-काशी, अमृतसर, सम्मेद शिखर, गोवा, द्वारिकापुरी, बिहार शरीफ और शिरडी को शामिल किया है। यात्रा में देवस्थान विभाग 25 व्यक्तियों के समूह पर एक सहायक और चिकित्सक भी देखभाल के लिए साथ भेजे जाएंगे।
इन्होंने किए हस्ताक्षर :
देवस्थान विभाग के प्रमुख शासन सचिव तपेश पंवार और आईआरसीटीसी जयपुर के चीफ रीजनल मैनेजर डॉ. रोहिताश्व ने हस्ताक्षर किए।
बुजुर्गों के आराम का ध्यान रखे : गहलोत
इस मौके पर मुख्यमंत्री अशोक गहलोत ने कहा कि बुजुर्गों के यात्रा में पुख्ता प्रबंध करें। जिससे यात्रा आरामदेह हो और खुशी महसूस करें। आपसी सहयोग व समन्वय से तीर्थ यात्रियों की सुविधाओं को आरामदायी बनाए।
सामाजिक सुरक्षा पर विशेष ध्यान : गहलोत
गहलोत ने कहा कि सरकार सामाजिक सुरक्षा पर विशेष ध्यान दे रही है। अस्पताल में आने वालों के लिए सभी प्रमुख जगहों जिला अस्पतालों के समीप धर्मशालाएं खोली जा रही हैं। जिला एवं तहसील मुख्यालयों पर वृद्घाश्रम खोले जाएंगे। जिनके संचालन के लिए सरकार दो हजार रुपए प्रतिमाह देगी। पेंशन योजना के तहत 25 लाख लोगों की पेंशन स्वीकृति जारी की जा चुकी है।
स्वस्थ होने का डॉक्टरी सर्टिफिकेट देना होगा :
वरिष्ठ नागरिक को जीवन काल में एक बार ही निशुल्क तीर्थ यात्रा का लाभ मिल सकेगा। आवेदक को दो फोटो, परिचय पत्र फार्म के साथ लगाना होगा। साथ में स्वस्थ होने का डॉक्टरी सर्टिफिकेट। अगर जीवन साथी में से एक 60 वर्ष का है तो उससे कम उम्र की पत्नी या पति भी साथ जा सकेंगे। दंपति की उम्र 65 से अधिक होने पर एक सहायक ले जा सकेंगे।
आवेदन 17 जून से मिलेंगे :
सहायक आयुक्त देवस्थान विभाग या संबंधित उपखण्ड अधिकारी के ऑफिस में 17 जून से आवेदन पत्र प्राप्त कर सकते हैं। विभाग की वेबसाइट पर भी उपलब्ध है। इन्हें एक जुलाई तक भरकर जमा कराना है।
मप्र और छत्तीसगढ का काम भी आईआरसीटीसी के पास :
मुख्यमंत्री के कहने पर आईआरसीटीसी के चीफ रीजनल मैनेजर डा. रोहिताश्व शर्माने बताया कि आईआरसीटीसी पहले से ही भारत दर्शन करवा रही है। इसके साथ ही मध्यप्रदेश सरकार और छत्तीसगढ सरकार की तीर्थ यात्रा पर ले जाने का जिम्मा भी आईआरसीटीसी के पास है।
ये थे एमओयू के समय मौजूद :
शिक्षा एवं देवस्थान मंत्री बृजकिशोर शर्मा, प्रन्यास मंडल के सभापति कृष्ण मुरारी गंगावत, मुख्य सचिव सीके मैथ्यू, राज्य के अन्य वरिष्ठ प्रशासनिक अधिकारी, रेलवे बोर्ड दिल्ली के निदेशक रवि मोहन शर्मा और रेल मंत्रालय के अन्य अधिकारी उपस्थित थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva mai_Deva zho_Hant eng_Latn